Dueholm Kloster
Dueholm Kloster, tidligere johanniterkloster og hovedgård i udkanten af Nykøbing Mors. Klosteret nævnes første gang 1371 som skænket af Børglumbispen til johanniterne, der lod en klosterkirke og flere klosterbygninger opføre; af disse er kun bevaret den sengotiske nordfløj fra 1400-t.'s slutning.
I 1536 kom Dueholm Kloster til kronen og overgik 1664 til privat eje. Jorden bortsolgtes i 1800-t., og efter at avlsgården var nedrevet, solgtes hovedbygningen i 1909. Siden da har Morslands Historiske Museum haft til huse i bygningen.